Mecanweithiau Cymorth Prifysgol Metropolitan Caerdydd

**Ffynonellau cyngor a chymorth**

1. **Cymorth Gwasanaethau Myfyrwyr**

Iechyd a lles ein myfyrwyr yw'r brif flaenoriaeth ac mae'r Brifysgol yn cydnabod y gallai fod angen cymorth ar rai myfyrwyr gydag unrhyw gyfnod o darfu ar fywyd y myfyrwyr. Mae tîm y Gwasanaethau Myfyrwyr ar gael i gynnig cyngor a chymorth lles yn ogystal â chynnig gwasanaeth Caplaniaeth. Mae rhagor o wybodaeth ar gael gan y [Gwasanaethau Myfyrwyr](https://outlookuwicac.sharepoint.com/sites/students/SitePages/Support/cy/Home.aspx).

1. **Undeb y Myfyrwyr (UM)**

Mae Undeb y Myfyrwyr yn cynnig [gwasanaeth cyngor a chymorth](https://www.cardiffmetsu.co.uk/support/) annibynnol a diduedd am ddim sy'n ymwneud â nifer o agweddau ar fywyd yn y brifysgol, gan gynnwys prosesau a gweithdrefnau'r Brifysgol. Nod UM yw sicrhau bod myfyrwyr yn cael eu cyfeirio at y lle gorau i geisio cefnogaeth ychwanegol a'u bod yn cael y wybodaeth lawn am eu dewisiadau.

1. **Tiwtoriaid**

Os oes angen cyngor arnoch, gallwch bob amser gysylltu â'ch tiwtor personol, neu am arweiniad academaidd gallech hefyd gysylltu â'ch Tiwtor Blwyddyn neu Gyfarwyddwr Rhaglen a ddylai allu cwrdd â chi i drafod unrhyw broblemau a'ch cyfeirio i gael cefnogaeth bellach, os oes angen.

**Darpariaethau yn y rheoliadau academaidd a allai o bosibl helpu myfyrwyr y gallai eu hastudiaethau fod wedi’u hamharu**

1. **Amgylchiadau lliniarol (ALl)**

**Myfyrwyr nad ydynt yn gallu cwblhau asesiad a drefnwyd**

Mae'r [Weithdrefn Amgylchiadau Lliniarol](https://www.cardiffmet.ac.uk/registry/academichandbook/Documents/AH1_05_01C.docx) ar gael i bob myfyriwr sy'n profi newid sylweddol ac annisgwyl i'w hamgylchiadau sy'n effeithio ar eu gallu i gwblhau asesiad yn ôl yr amserlen.

Gall myfyrwyr y caiff eu cais ei gymeradwyo dderbyn estyniad i ddyddiad cau neu, os collwyd asesiad, ni fyddant yn colli ymgais (os oedd am ymgais gyntaf, mae hyn hefyd yn golygu na fydd cap ar yr ailasesiad). Mae angen tystiolaeth ategol ar geisiadau (manylion yn y weithdrefn ALl) ac fe'u cyflwynir ar-lein. Dylai myfyrwyr gysylltu â swyddfa weinyddol eu Hysgol am gymorth os oes angen.

**Myfyrwyr sydd angen estyniad**

Hyd at ddwywaith y flwyddyn academaidd, mae pob myfyriwr yn gymwys i wneud cais am **Estyniad Hunan-ardystiedig** o bum diwrnod gwaith i ddyddiad cau eu hasesiad. Gall hyn fod am unrhyw reswm, a does dim angen darparu tystiolaeth (mae amodau'n berthnasol). Gall myfyrwyr sydd eisoes wedi defnyddio eu dau estyniad hunan-ardystiedig gyflwyno cais am ALl (gweler uchod), os yw'n briodol. Mae rhagor o fanylion i'w gweld yn y weithdrefn Amgylchiadau Lliniarol yn y [Llawlyfr Academaidd](https://www.cardiffmet.ac.uk/registry/academichandbook/Pages/Ah1_05.aspx).

1. **Ar y ffin**

Mewn rhai achosion, gall Byrddau Arholi ddyfarnu un dosbarthiad yn uwch na'r hyn a bennwyd gan y dull arferol o gyfrifo i fyfyrwyr sydd ar y ffin rhwng dau ddosbarthiad. Mae'r rheoliadau hyn yn berthnasol i bob lefel o ddyfarniadau israddedig ac ôl-raddedig.

Dyma’r amgylchiadau y gellir defnyddio hyn:

1. **Y marc cyffredinol o fewn 1% i'r dosbarthiad uwch**

Lle mae marc cyffredinol terfynol y myfyriwr o fewn 1.0% i'r dosbarthiad uwch. Er enghraifft, byddai marc cyffredinol terfynol rhwng 69.0% - 69.9% yn troi’n Ddosbarth Cyntaf.

1. **Y marc cyffredinol o fewn 2% i'r dosbarthiad uwch**

Lle mae marc cyffredinol terfynol y myfyriwr o fewn 2.0% i'r dosbarthiad uwch **ac** mae meini prawf ychwanegol wedi’u bodloni. Er enghraifft, gall marc cyffredinol terfynol rhwng 58.0% – 58.9% droi’n 2:1 **os** bodlonir o leiaf un o'r meini prawf ychwanegol canlynol:

1. **Mae o leiaf hanner y credydau yn y flwyddyn olaf yn y band uwch**

Os oes gan o leiaf 50% o gredydau'r myfyriwr yn y flwyddyn olaf/blwyddyn dyfarnu farciau yn y band dosbarthu uwch, byddent fel arfer yn derbyn y dosbarth dyfarnu uwch.

1. **Cyflymder ymadael**

Mae'r Bwrdd Arholi’n cymharu'r marciau cyfartalog ar gyfer y ddwy lefel astudio uchaf ar y rhaglen. Os oedd marciau'r myfyriwr yn gwella wrth iddo fynd yn ei flaen, a bod yr uchaf o'r ddau gyfartaledd lefel yn y band dosbarthu uwch, bydd y bwrdd fel arfer yn dyfarnu'r dosbarth dyfarnu uwch.

1. **Perfformiad yn y prif brosiect cam olaf neu draethawd hir**

Os yw modiwl y prif brosiect neu'r traethawd hir yn ennill marc yn y band dosbarthu uwch, bydd y Bwrdd fel arfer yn dyfarnu’r dosbarth dyfarnu uwch.

Nid yw'r holl feini prawf uchod ar gyfer amgylchiadau 2 yn berthnasol i bob dyfarniad. Gweler y tabl isod a fydd yn berthnasol ym mhob achos.

Tabl 1. Meini prawf ar gyfer uwchraddio posibl lle mae marc cyffredinol o fewn 2% i'r dosbarthiad uwch

|  |  |  |  |  |
| --- | --- | --- | --- | --- |
|  | | **Meini prawf ar gyfer uwchraddio posib** | | |
| **Math o ddyfarniad** | **Lefel** | **O leiaf hanner y credydau yn y band uwch** | **Cyflymder ymadael** | **Prif brosiect neu draethawd hir** |
| Tystysgrif Sylfaen | 3 | ✓  Rhagoriaeth ar gyfer 70+ yn unig |  |  |
| Tyst AU | 4 | ✓  Rhagoriaeth ar gyfer 70+ yn unig |  |  |
| HNC | 4 | ✓ |  |  |
| Dip AU | 5 | ✓  Rhagoriaeth ar gyfer 70+ yn unig | L4 a L5 |  |
| HND | 5 | ✓ | L4 a L5 |  |
| Gradd Sylfaen | 5 | ✓ | L4 a L5 |  |
| Diploma Uwch | 5 | ✓ | L4 a L5 |  |
| Tyst/Dip i Raddedigion | 6 | ✓ |  |  |
| Gradd Anrhydedd (BA, BSc) | 6 | ✓ | L5 a L6 | ✓ |
| Meistr Integredig | 7 | ✓ |  | ✓ |
| Tyst/Dip Ôl-raddedig | 7 | ✓ |  |  |
| TAR (Pasio neu Fethu yn unig) |  |  |  |  |
| Gradd Meistr (MA, MSc, MRes) | 7 | ✓ |  | ✓ |

Mae'r dulliau dosbarthu ar gyfer y mathau o ddyfarniadau hyn i'w gweld yn y [rheoliadau asesu.](https://www.cardiffmet.ac.uk/registry/academichandbook/Documents/AH1_04_01.docx)

1. **Gwneud Iawn**

**Beth yw gwneud iawn?**

Mae gwneud iawn yn golygu, er nad yw marc pasio wedi'i gyflawni ar gyfer y modiwl(au), at ddibenion gwneud cynnydd neu ddyfarnu, cytunir arno fel 'pàs drwy wneud iawn'.

Os bydd modiwl wedi'i fethu o drwch blewyn, ar yr amod bod marc pasio cyfartalog cyffredinol (40% neu fwy ar gyfer israddedig, 50% neu fwy ar gyfer ôl-raddedig), wedi’i gyflawni ar draws proffil y myfyriwr ar gyfer y lefel honno, gall Bwrdd Arholi wneud iawn am y modiwl(au) hyd at uchafswm credyd penodedig, ar yr amod bod meini prawf penodol yn cael eu bodloni.

**Uchafswm credyd y gwneir iawn amdano**

Y terfyn uchaf ar gyfer gwneud iawn ar gyfer graddau israddedig yw 40 credyd y lefel.

Ar gyfer graddau Meistr ôl-raddedig a addysgir, gellir gwneud iawn am hyd at uchafswm o 30 credyd ac ar gyfer Diplomâu Ôl-raddedig, gellir gwneud iawn am uchafswm o 20 credyd.

**A oes amgylchiadau lle nad oes modd gwneud iawn?**

* Ni ellir gwneud iawn am fodiwl os na chafwyd unrhyw ymgais ar gyfer un neu fwy o'r asesiadau.
* Ni ellir gwneud iawn am rai modiwlau, yn enwedig ar raglenni wedi'u hachredu'n broffesiynol, oherwydd gofynion gan gyrff proffesiynol, statudol neu reoleiddiol, neu oherwydd rhesymau iechyd a diogelwch.
* Ni chaiff Bwrdd Arholi wneud iawn am fodiwl os ystyrir nad yw'r myfyriwr wedi bodloni'r deilliannau dysgu perthnasol ar gyfer y rhaglen.
* Ar gyfer graddau anrhydedd israddedig ac ôl-raddedig, ni chaniateir gwneud iawn am unrhyw fodiwlau traethawd hir gorfodol.

Amlygir y modiwlau na ellir byth gwneud iawn amdanynt yn llawlyfr y rhaglen.

Mae manylion [gwneud iawn](https://www.cardiffmet.ac.uk/registry/academichandbook/Documents/AH1_04_01.docx) wedi'u nodi ym mharagraff 13 y [Rheoliadau Asesu](https://www.cardiffmet.ac.uk/registry/academichandbook/Documents/AH1_04_01.docx) yn y Llawlyfr Academaidd.

**7. Gweithdrefn Apelio (ar ôl y Bwrdd Arholi)**

Mae'r Weithdrefn Apelio’n caniatáu i fyfyrwyr apelio yn erbyn penderfyniad Bwrdd Arholi (ar sail benodol).

Rhaid cyflwyno unrhyw apêl gan ddefnyddio'r ffurflen Cais am Apêl ar-lein dim hwyrach na 14 diwrnod calendr o ddyddiad hysbysu’r canlyniadau. Fel arfer mae'r canlyniadau'n cael eu rhyddhau i borth y myfyrwyr dri diwrnod gwaith ar ôl y [Bwrdd Arholi](https://www.metcaerdydd.ac.uk/registry/exams/Pages/Examination-Boards.aspx). Mae’r ffurflen apelio ar-lein, rhagor o wybodaeth a Chwestiynau Cyffredin yn ymwneud ag Apelio i’w gweld ar y dudalen we [Apeliadau](https://www.metcaerdydd.ac.uk/registry/Pages/appeals.aspx).